google/wiki40b huggingface dataset:
Pluggable Authentication Module

Pluggable authentication module (PAM) er en mekanisme for å integrere flere autentiseringsmekanismer i et høynivå applikasjonsprogrammeringsgrensesnitt. Den tillater programmer for autentisering å bli skrevet uavhengig av den underliggende autentiseringsmekanisme.
PAM ble første gang foreslått av Sun Microsystems i Open Software Foundation Request for Comments 86.0 datert oktober 1995. Den ble adoptert av Common Desktop Environment (CDE), og debuterte i operativsystemet Solaris.
Som applikasjon i enkeltstående systemer ble den lansert i Red Hat Linux 3.0.4 i august 1996; det har senere vært en del av Fedora, såvel som av andre Linuxdistribusjoner som Debian og Ubuntu.
PAM har blitt portert til AIX, HP-UX, Mac OS X, FreeBSD, NetBSD og DragonFly BSD.
Team Ragde Eiendom

Team Ragde Eiendom, inntil 2018 Team Santander, inntil 2014 Team Centric og inntil 2013 Team Xtra personell, er Norges første private, profesjonelle langrennslag. De deltar først og fremst i langløpscupen Ski Classics. 
Laget ble etablert av brødrende Anders og Jørgen Aukland i april 2007 og består i sesongen 2018/19 av Anders Aukland, Tord Asle Gjerdalen, Andreas Nygaard, Oskar Kardin, Øyvind Moen Fjeld, Joar Thele og Kari Vikhagen Gjeitnes. Jørgen Aukland er manager for laget, og Magnar Dalen er sportsdirektør.
Jørgen Aukland, Jens Eriksson, Laila Kveli, Johan Olsson, Justyna Kowalczyk og Jerry Ahrlin (til 2015) har gått for laget tidligere. 
Laget vant i 2011/2012 sesongen Ski Classics lagkonkurransen sammenlagt, samt at teamets utøver Anders Aukland vant cupen sammenlagt individuelt. Laila Kveli, som var lagets eneste kvinnelige medlem den sesongen, kom på 6.-plass sammenlagt. 
Laget vant og i 2010/2011 sesongen Ski Classics lagkonkurransen sammenlagt, men da ble lagets beste utøver sammenlagt Anders Aukland på tredjeplass sammenlagt individuelt. Laila Kveli kom på 5.-plass i damenes sammenlagtkonkurranse, mens Sara Svendsen ble teamets beste kvinne på 4.-plass sammenlagt.
Sesongen 2017/18 bestod laget av Anders Aukland, Tord Asle Gjerdalen, Andreas Nygaard, Øyvind Moen Fjeld, Oskar Kardin og Kari Vikhagen Gjeitnes.
Simon Michelet

Teolog

Etter examen artium 1881 mottok han cand.theol. 1887 på sin prisbelønte 
avhandling om Første Klemensbrev, selv om det egentlig tilhører Det nye testamente.
Han oppnådde dr.theol. 1894 på avhandlingen Amos, oversat og fortolket, og dette handler om Amos (bok) som er i Det gamle testamente.
I 1895 var han 3. prest ved Trefoldighetskirken (Oslo) og lærer ved Hauges Minde (Oslo), der man utdannet misjonærer.
Han var professor i gammel-testamentlig teologi ved Det teologiske fakultet (UiO) 1896–1933 og dets dekan, også under Professorstriden i 1906.
I perioden 1914-1924 var han formann for Norges kristelige studenterbevægelse, og fra 1914 var han i en årrekke formann i huskomiteen til Det kristelige studenterforbund i Oslo. Han fremhev selv i 1931 sin «særlig aktive deltagelse» i disse to organisasjonene, da han skulle oppsummere sitt liv og virke til et jubileumsskrift for studentene fra 1881.

Politisk og sosialt engasjement

Michelet var politisk engasjert på venstresiden.  
Han grunnla i 1920 det såkalte «Studentersettlementet» i Fossgården på Grünerløkka i daværende Kristiania.
Aeroflot Flight 821

Ulykken

Flyet, en Boeing 737 som ble operert av Aeroflot-Nord (datterselskap av Aeroflot), tok av fra Moskvas Sjeremetjevo internasjonale lufthavn og skulle til å lande ved Bolsjoje Savino flyplass da det styrtet. Øyevitner fortalte etter ulykken at flyet sto i brann før det traff bakken. Det var regn og tåke i området på ulykkestidspunktet.
Det ble hevdet at flyet hadde vært gjennom tekniske inspeksjoner kun få dager før ulykken inntraff. Maskinen var 16 år gammel, og ble sist godkjent for flyvninger 23. mai 2008 ifølge nyhetsbyrået Interfax.
Ulykken er regnet som den verste med Boeing 737-500
Flyet traff skinnegangen til den transsibirske jernbanen og ødela en strekning på om lag 100 meter.
Adrien de Gerlache

Tidlige år

Gerlach ble født i Hasselt i Belgia, og utdannet i Brussel. Han studerte anvendt vitenskap ved Universitetet i Brussel og arbeidet i feriene som lugargutt på atlanterhavsdampere. Etter eksamen i 1885 sluttet han seg til den belgiske marine 19. januar 1886.
Etter eksamen fra sjømannsskole i Oostende ble han hyret på forskningsskipet «Belgique». Det var under denne tjeneste at han planla en forskningferd til Antarktis.

Belgica-ekspedisjonen

I 1896 kjøpte han den norsk-bygde hvalbåt «Patria», som etter en omfattende ombygging fikk navnet «Belgica». Sammen med et mannskap fra mange nasjonaliteter, blant dem Roald Amundsen som førstestyrmann og Frederick Cook, seilte de fra Antwerpen den 16. august 1897.
I løpet av januar 1898 nådde de kysten av Den antarktiske halvøy og seilte langs denne og rekken med øyer som ligger vestenfor. Gerlache gav sundet navnet Belgicastredet. Dette er senere fått navnet Gerlachestredet etter ham. Ekspedisjonen kartla og gikk i land på om lag 20 øyer, hvorav flere ble navnsatt. De fortsatte mot sør og krysset den sørlige polarsirkel 15. februar 1898.
Den 28. februar 1898 ble ekspedisjonen innefrosset i isen ved Peter I Øy. Tross mannskapets anstrengelser for å få skipet fri av isen måtte de snart innse at de var blitt tvunget til å tilbringe en vinter i Antarktis. Amundsen hevdet i ettertid at innfrysingen var planlagt av Gerlache, inspirert av Fridtjof Nansens ferd gjennom Nordishavet. Kun Amundsen og kapteinen Georges Lecointe var informert om denne planen og resten av mannskapet beskyldte Gerlache for halvhjertet innsats med å få «Belgica» fri fra pakkisen. Flere uker senere, den 17. mai, satte polarnatten inn med et totalt mørke som varte til 23. juli. Så fulgte syv måneder med hardt arbeide for å få skipet løs fra isen. Flere av mannskapet var nære ved å miste forstanden, blant dem en belgisk sjømann som forlot båten med ordene om at han skulle gå tilbake til Brussel. Flere av mannskapet ble også hardt rammet av skjørbuk. Legen ombord, Frederick Cook, drev jakt og serverte ferskt sel- og pingvinkjøtt som medisin mot skjørbuken, noe som reddet mannskapet fra sykdommen.
15. februar 1899 klarte de endelig å seile ut. Det tok dem nesten en måned å forsere 10 kilometer, og den 14. mars kom de klar av isen. Ekspedisjonen returnerte til Antwerpen 5. november 1899.
I 1902 utga Gerlache en bok om ferden med tittelen «Quinze Mois dans l'Antarctique». Den er ikke oversatt til norsk.
Alfred Nyström

Barne- og ungdomsår

Faren Gustaf Nyström var smed ved Medevi brunn, der moren også arbeidet. Da Alfred Nyström var fem år, flyttet familien til herregåden Kyleberg i Svanshals socken sør for Tåkern. Herregården var eid av general Edenhjelm, men ble i 1850 solgt til Charlotte och Axel Dickson, som senere fikk stor betydning som meséner for Alfred Nyström. Med fattige foreldre måtte Alfred Nyström begynne å arbeide tidlig, blant annet som smed.

Utdanning og verk

Fritidsinteressen for tegning, oppmuntret av herreskapet Dickson, fikk ham til å reise til Stockholm, der han i 1866 ble elev ved Konstakademien med skulptøren Johan Peter Molin som lærer. Han beundret den danske nyklassisistiske skulptøren  Bertel Thorvaldsen og ble inspirert av kunsthistorikeren Lorentz Dietrichson. Han omgikkes August Strindberg og ble kalt Albert i Strindbergs selvbiografiske roman Tjänstekvinnans son. I 1870 fikk han oppdraget å lage dens statuen bronsebelagt zink av Bellman som Strindberg satt modell for. Verket ble avduket i 1872 på Hasselbacken på Djurgården. Dette var Nyströms debutverk og fikk god mottakelse. En kopi står i Kräftriket der Bellman ser ut over Brunnsviken.
Han studerte i München i 1872–1875 , arbeidet 1875–1884 i Roma, oppholdt seg en kort tid i Danmark og vendte i 1885 tilbake til Stockholm, der han arrangerte en utstilling med sine egne verk. Noen av disse var utkast som har aldri fikk bestillinger på. I 1885 ble han agré og i 1889 medlem av Konstakademien.
Alfred Nyström var også opptatt av å redde naturmiljøet omkring innsjøen Tåkern, som var truet av et foreslått innsjøsenkningsprosjekt, som Göran Bergengren har skrevet om. 
Nyström hadde en beundrer i Anton Ridderstad, grunnlegger av Östergötlands läns museum. På sin gård Berga i Linköping anla Ridderstad en skulpturpark der Nyström fikk en hedersplass.
Philistina benesi

Utseende

En middelsstor, langbeint, halvblankt rødbrunlig gullbasse, sparsomt kledt med smale, lyse skjell. Hannen har forlenget panne med et økseformet framspring. Dekkvingene har en rundet, opphøyd lengderibbe.

Utbredelse

Arten lever i Kina (Sichuan, Guangxi).
Eidsfoss

Eidsfoss er et sted i Holmestrand kommune i Vestfold fylke mellom Bergsvannet og Eikeren.
I middelalderen lå gården Dagseid på eidet mellom Eikeren og Bergsvannet. Gårdsnavnet ble senere forkortet til Eid, derav navnet Eidsfoss. Det har vært kvernhus, mølledrift og oppgangssager langs fossen.  
Eidsfos Jernverk ble grunnlagt i 1697 og nedlagt i 1884 og ovnsstøperiet ble avviklet i 1961. Industrivirksomheten er dog videreført gjennom Eidsfoss Industrier, mekanisk verksted.  På verksområdet finnes fortsatt industribygg fra den gamle tiden, bl.a. Lageret, Snekkerverkstedet, Støperiet, Pusseriet, Kontoret og Spisesalen – alle verneverdige.
Eidsfos Hovedgård ble fredet i 1923. Den er omgitt av en delvis rekonstruert renessansehage. En markert kultursti leder forbi de ulike severdighetene.
Tønsberg-Eidsfossbanen, en jernbanelinje mellom Tønsberg og Eidsfoss ble ferdigstilt i 1901, men nedlagt i 1938. 
I forbindelse med jernbanen ble det, blant annet, bygget en pusserstall som nå er brukt som konsertlokale.

En av begivenhetene er det årlige «Pinsetreffet» der smeder, knivmakere og lærhandlere treffes til et marked besøkt av mange turister.
En landhandel, bensinstasjon og en kro forsyner turister og de cirka 300 innbyggerne med ulike typer drivstoff, og for musikkinteresserte er det ofte konserter med ulike typer musikk på ulike scener. Blant annet arrangerer Eidsfoss musikkforening den årlige «Eidsfossfestivalen» i samarbeid med Vestfoldfestspillene. 
I sommersesongen er Eikeren trafikkert av turistbåten M/S«Eikern» mellom Eidsfoss og Vestfossen.
Mange kunstnere og kunsthåndverkere bor og arbeider i Eidsfoss, hvorav noen også selger sine produkter under visse deler av året. Blant andre kan nevnes:
Liv Mildrid Gjernes, billedkunstneren som laget den norske regjeringens bryllupsgave til prinsesse Märtha Louise og Ari Behn. Jazzmusikeren Mathias Eick og hans søster Trude Eick har tilhørighet til Eidsfoss fra sin oppvekst, og hans eldre bror Johannes Eick, også kjent jazzmusiker, er bosatt på stedet.
Pathanamthitta (distrikt)

Demografi

Ved folketellingen i 2011 var det 1 195 537 innbyggere i distriktet, mot 1 234 016 i 2001. Den urbane befolkningen utgjør 11,00 % av befolkningen.
Barn i alderen 0 til 6 år utgjorde 7,65 % i 2011 mot 10,29 % i 2001. Antallet jenter i den alderen per tusen gutter er 964 i 2011 mot 967 i 2001.
Global Money Games

Global Money Games var et norsk aksjeselskap som utviklet et nettsted for pengespill på 1990-tallet. Prominente investorer hadde store aksjeposter. Aksjekapitalen gikk tapt, og selskapet ble slått konkurs.
Hjernehinnebetennelse

Hjernehinnebetennelse (Meningitt) er betennelse i hjernehinnen (gr: meninx) med økt antall celler i spinalvæsken. Infeksjonen skyldes oftest bakterier eller virus, men sopp og parasittmeningitter kan også være årsak. Meningitter deles inn i serøse og purulente;

Purulent meningitt

Purulent meningitt forårsaken av bakterier, oftest meningokokker (30 %) og pneumokokker (20 %), samt en rekke andre.
Meningokokker finnes hos mange friske mennesker i den naturlige halsfloraen, men kan gå over i hjernehinnen ved en øre/nese/hals-infeksjon, eller ved dråpesmitte fra individer som har den naturlig i halsen eller fra andre syke individer. Hjernehinnebetennelse forårsaket av meningokokkbakterien Neisseria meningitidis betegnes også smittsom hjernehinnebetennelse.
Symptomene er økende hodepine og utvikling av nakke- og ryggstivhet. Et annet karakteristisk tegn er petekkier, men det er ikke alle som får disse. Petekkier er røde prikker på huden som ikke lar seg fjerne når du trykker på dem. Bruk f.eks. et glass og trykk på huden for å se om de røde prikkene forsvinner Dessuten får man feber, brekninger og nedsatt bevissthet som kan gå over i koma pga. hjerneødem. Økt intrakranielt trykk kan gi kramper, bradykardi og respirasjonsvikt. 
Det er viktig å søke lege raskt dersom man mistenker meningitt, da letaliteten ligger på 10-20 %, men jo tidligere man søker lege jo bedre er prognosen. Behandling skjer med diverse antibiotika, samt symptomatisk behandling. Hvis man har nakke- og ryggstivhet, feber, røde prikker på huden kan det være lurt å sjekke seg for hjernehinnebetennelse.
Komplikasjoner som kan oppstå er varig hørselskade og alvorlig hjerneskade.

Serøs meningitt

Serøs meningitt skyldes oftest coxacie-, ECHO-, parotitt- eller herpesvirus, i sjeldne tilfeller tuberkelbasiller eller sopp. 
Viruset overføres med dråpesmitte, og kan også affisere selve hjernen og gi encephalitt
Symptomene er først som en influensaliknende infeksjon med feber, deretter kommer en ny feberperiode med nakkestivhet, hodepine og kvalme. Bevisstheten er som oftest ikke påvirket.
Prognosen er som oftest god, og behandlingen er kun symptomatisk. Tuberkuløs meningitt behandles som vanlig tuberkulose.
Richard Ekunde

Karriere

Ekunde var en av fem kongolesiske spillere som ble hentet fra Kinshasa City til Djurgårdens IF i 2002. I 2003 ble Ekunde lånt ut til Åtvidabergs FF, og overgangen ble permanent i forkant av 2005-sesongen.
I desember 2005 signerte Ekunde en treårsavtale med Göteborgsklubben GAIS, og har siden vært i klubbens startoppstilling. I 2007 forlenget Ekunde kontrakten med GAIS til etter 2012-sesongen. Han mottok samme år utmerkelse som årets spiller for klubben.
Den 20. mars 2013 signerte Ekunde for norske Viking FK. Ekunde spilte sin første og eneste kamp i Tippeligaen 19. oktober 2013, da Viking tapte 3–4 for Tromsø IL på bortebane. Mars 2014 signerte Ekunde igjen for GAIS.
Vektløfting under Asialekene 2002

Vektløfting under Asialekene 2002. Vektløfting var en av flere sporter under Asialekene 2002 i Busan i Sør-Korea. Konkurransene ble avviklet i perioden 30. september til 10. oktober. Det ble konkurrert i åtte vektklasser for menn og sju for kvinner. 143 utøvere fra 30 nasjoner deltok og Kina ble beste nasjon med ni gullmedaljer foran Kasakhstan med to.
Langebreen

Langebreen er en isbre som flyter inn i vestsiden av Admiralty Bay like sør for Admiralen Peak på King George Island i øygruppen Sør-Shetlandsøyene i Antarktis. den ble kartlagt av Charcots andre antarktisekspedisjon 1908-10. Den ble navnsatt av UK Antarctic Place-Names Committee (UK-APC) i 1960 etter Alexander Lange (1860–1922), en norsk pioner på moderne hvalfangst med dampskip i 1905-6, og kaptein på «Admiralen».
Paramaribo

Historie

Britene grunnla byen i 1630. I 1651 ble den hovedstad i den britiske kolonien Surinam. Kolonien og byen kom på nederlendernes hender i 1816, og forble det til uavhengigheten.
Det var bybranner i Paramaribo i 1821 og 1832.
Universitetet i byen ble grunnlagt i 1968. I 1975 ble Paramaribo hovedstad i det selvstendige Surinam.

Næringsveier

Byen eksporterer bauxitt, sukkerrør, ris, kakao, kaffe, rom og tropisk tre.

Severdigheter

Paramaribos sentrum er Uavhengighetsplassen (Onafhankelijkheidsplein), som ligger til både presidentpalasset og regjeringsbygningen. Plassen har mange palmer. Andre steder er Surinams museum, myntmuseet og Fort Zeelandia (fra 1600-tallet). Det finnes også flere andre bygninger fra kolonitiden.
Likeledes er det mange forskjellige religiøse bygninger på grunn av stor etnisk spredning. Der er to synagoger, mange moskeer, to hinduistiske templer, en hollandsk reformert kirke og en romersk-katolsk katedral bygget i 1885 av tre.
Der er mange hoteller i byen. Det største er Torarica Hotel, som også inneholder et kasino.
Ambatolampy (distrikt)

Ambatolampy er et distrikt i regionen Vakinankaratra på Madagaskar. Distriktet har 270 648 innbyggere (2005) fordelt på 1628 km².
Distriktets hovedstad heter også Ambatolampy.
VM i kunstløp 1902

VM i kunstløp 1902. Det sjuende verdensmesterskapet i kunstløp ble arrangert i London i Storbritannia 13. februar 1902. Det var kun en konkurranse for menn, var det tenkt, men en av deltakerne var kvinne og ettersom det ikke var spesifisert at det kun var for menn fikk hun lov til å delta. Det var fire utøvere fra tre nasjoner som deltok. Ulrich Salchow fra Sverige ble verdensmestere i kunstløp for andre gang foran den kvinnelige deltakeren Madge Syers-Cave.
Pamela-prosjektet

Pamela-prosjektet – Pamela Project Process for Advanced Management of End of-Life-Aircraft er en virksomhet som er etablert av Airbus i Syd-Frankrike som har som mål å gjenvinne flydeler.
Prosjektets fremste mål er å ivareta miljøet. I stedet for å la eldre passasjerfly som er tatt ut av bruk ruste og gå til grunne i utkanten av flyplasser skal flyene bli demontert og alt gjenvinnes eller brukes på nytt.
Det er beregnet at mer enn 4 000, eller omtrent 200 passasjerfly årlig vil bli tatt ut av bruk mellom år 2004 og 2023 og at mellom 85 % og 95 % av komponentene lett kan gjenvinnes eller brukes på nytt.
Utstyr og produkter som elektroniske komponenter, og f.eks dekk, batterier, hydraulikkvæske vil bli gjenstand for en kontrollert gjenvinning og betryggende ført tilbake i systemet.
Stakk (datastruktur)

En stakk (engelsk: stack), eller stabel, er en abstrakt datastruktur for midlertidig lagring av data, objekter eller hendelser som tas ut én etter én basert på sist-inn-først-ut-prinsippet. Stakker brukes i stor grad på alle nivåer i moderne datasystemer. For eksempel er dataprogrammer avhengige av en stakk for å håndtere funksjonskall.

Operatorer

En stack har vanligvis to operatorer, push og pop. Push operatoren legger et nytt element til øverst på stacken, mens pop tar det øverste elementet av stacken. Det er litt forskjellig fra implementasjon til implementasjon hvorvidt pop også returnerer verdien til elementet den tar av eller ikke, og hvordan den opptrer er gitt av hvilke andre operasjoner som finnes.
Andre vanlige operasjoner er peek og size. Peek returnerer det øverste elementet uten å fjerne det. Hvis det finnes en peek, så kan pop være kalt drop. Size returnerer vanligvis antallet elementer i stakken, men kan også angi størrelsen i bytes. Hvis size angir størrelsen i bytes, så kan det finnes en operasjon length.

Eksempel på implementasjon

Under vises en naiv implementasjon av en stack skrevet i C.
Først definererer vi selve datatypen:
#define MAX_STACK_ELEMENTS 10

struct stack
{
   int num_elements;
   int elements[MAX_STACK_ELEMENTS];
};

struct stack my_stack;
For enkelhets skyld har vi laget en stacktype med en fast størrelse på maks 10 elementer. Vi deklarerer også en lokal variabel my_stack som inneholder selve stacken.
Vi trenger en metode for å legge data på toppen av stacken:
void push(int element)
{
   if (my_stack.num_elements < MAX_STACK_ELEMENTS)
   {
       my_stack.elements[my_stack.num_elements] = element;
       my_stack.num_elements++;
   }
   else
   {
       printf("Stack overflow!\n");
   }
}
Og en metode for å ta elementer av stacken:
int pop()
{
   if (my_stack.num_elements > 0)
   {
       my_stack.num_elements--;
       return my_stack.elements[my_stack.num_elements];
   }
   else
   {
       printf("Stack underflow!\n");
   }
}
Lu Xun-parken (Shanghai)

Lu Xun-parken (forenklet kinesisk: 鲁迅公园; tradisjonell kinesisk: 魯迅公園; pinyin: Lǔ Xùn Gōngyuán) er en liten park i distriktet Hongkou i Shanghai i Folkerepublikken Kina. Den ligger like bak Hongkou stadion. Tidligere het den Hongkouparken.
Parken er nå en minnepark for den kjente kinesiske forfatter Lu Xun, og Lu Xun-mausoleet med hans siste hvilested ligger i parken.

Historie

I 1896 kjøpte Bureau of Construction of Shanghai International Settlement et landlig område ved enden av North Sichuan Road og begynte å anlegge en skytebane for internasjonale kommersielle grupper. Under inspirasjon av sportsparken i Glasgow i Skottland og planlagt av en britisk hagearkitekt oppstod dermed Hongkou Amusement Park. I 1905 ble den omgjort til Hongkou Sports Games Park and Shooting Field. Navnet ble forkortet til Hongkou Park i 1922.
Guinea-Bissaus flagg

Guinea-Bissaus flagg ble tatt i bruk i 1973 etter at nasjonen fikk sin uavhengighet fra Portugal. Flagget har de tradisjonelle panafrikanske fargene (gullfarget, grønt og rødt) i tillegg til Afrikas sorte stjerne. Flaggets utforming er sterkt påvirket av Ghanas flagg. Fargene har de samme betydningene: rødt står for martyrenes blod, grønt for skoger og gull for mineralrikdommene.
Battlefield 2142

Spillet

Battlefield 2142 er en førstepersonsskytespill der spilleren kan gå med i en allerede pågående kamp, bli plassert på et av de to lagene og deretter velge soldatklasse. Alle ulike klasser har sine fordeler og ulemper. I stedet for å kjempe til fots kan spilleren også ta kontrollen over både feltkjøretøy og kampfly, og på den måten bidra til at eget lag kommer seirende ut av konflikten.
Lagspillfunksjonene gjør at opp til 64 spillere kan kastes ut i kampens hete samtidig, som medlemmer av et soldatlag (Squad) eller som bakmenn i Commander Mode, der man dirigerer strategiske angrep for lagkameratene.

Handling

Året er 2142, og en ny istid har kastet verden ut i kaos og panikk. Områdene av jorden som ikke er dekket av is, kan bare produsere nok mat til en brøkdel av jordens befolkning.
I Battlefield 2142 kan spillerne velge mellom to sider å slåss for, to militære supermakter som kjemper for å overleve i en storslagen krig; Den europeiske union (EU) eller den nyopprettede Pan-Asian Coalition (PAC).
Spilleren blir bevæpnet med et arsenal av høyteknologiske rifler, usynlighetsutstyr og maskingeværer, og man kan bruke hypermoderne fremkomstmidler. Enorme, vandrende stridsvogner (Battlewalkers, Bogatyr 39) lager kaos på bakken, og futuristiske fly dominerer himmelrommet. Når man skal kjempe mot disse, må man bruke kløkt og et arsenal av nye høyteknologiske hjelpemidler som EMP-grantater og smartbomber(Magnetiske bomber, ikke kraftige, umulige å unnslippe) for å jevne ut oddsene på slagmarken.
Skyting under Panamerikanske leker 2011

Skyting under Panamerikanske leker 2011. Skyting er med som en av flere sporter i de 16. Panamerikanske leker som blir arrangert i Guadalajara i Mexico fra 14. til 30. oktober 2011. Totalt skal det konkurreres om 15 titler i skyting.
Maljespenne

Maljespenne eller maljehekte er en spenne der de to delene består av en, to, tre eller fire halvkuleformete maljer, og som kan lukkes ved hjelp av en krok i den ene og en hekte i den andre delen. Maljespenner har vært populære både på norske folkedrakter og på samiske krager og kofter.
Solna centrum tunnelbanestasjon

Solna centrum tunnelbanestasjon er en stasjon på Stockholms tunnelbane. Den ligger i bydelen Skytteholm i Solna kommune og trafikkeres av T-bane 3 (blå linje).
Stasjonen ble innviet 31. august 1975 som stasjon nr. 82. Den ligger 27–36 meter under bakken, under Skytteholmsparken.
Boma (Sør-Sudan)

Boma er betegnelsen på det laveste administrasjonsnivået i lokalforvaltningen i Sør-Sudan.
Det kan være én eller flere landsbyer i en boma. Hver boma ledes av en lokal høvding (engelsk: chief).
En rettslig instans på bomanivå utgjør den laveste formen for et lokalt rettsapparat i Sør-Sudan. Flere bomaer danner til sammen en litt større administrativ enhet som kalles en payma.